
Forslag til kollektivt medlemskab af FN-forbundet
Bestyrelsen skal hermed foreslå, at Globale Seniorer indmelder sig som kollektivt medlem af FN-forbundet.
Med medlemskabet af FN-forbundet giver vi en god, kritisk opbakning til FN og dets arbejde. Der er i den nuværende konjunktur, hvor mange toneangivende nationer optræder mere og mere nationalistisk brug for at mobilisere opbakning til de internationale institutioner. Globale Seniorer har fra starten i vores værdigrundlag bekendt os til FN’s konventioner, og den støtte er der i dag behov for at følge konkret op på. Til svarende har vi tit givet udtryk for vores støtte og opbakning til FN’s Verdensmål for en bæredygtig global udvikling, hvor mål 16 netop kalder på Fred, retfærdighed og stærke institutioner.
Med medlemskabet vil vi ikke bare flage vores solidaritet med FN’s mål og arbejde. Støtten til FN-forbundet er en støtte til dem der arbejder med at samle opbakning bag FN og udbrede kendskabet til, hvad de gør – på godt og ondt. Og så er FN-forbundet den NGO i Danmark, som mest konsekvent har holdt fast i at følge og advokere for FN’s Verdensmål.
Globale Seniorer har i mange sammenhænge arbejdet sammen med FN-forbundet, som vi kender som en seriøse og professionel samarbejdspart. Samarbejdet har især drejet sig om at fremme kendskabet til Verdensmålene og lægge pres på den danske regering for i praksis at følge op på, hvad den på Danmarks vegne har tilsluttet sig. Men også omkring fred- og konfliktløsning, sociale rettigheder og grøn omstilling har vi indgået i et konferencesamarbejde. Et formelt medlemskab af forbundet vil kunne styrke vores samarbejde, give os en mere direkte adgang til information og en mulighed for at øve indflydelse på FN-forbundets aktiviteter. Dermed kan vi forhåbentlig bidrage til at samle kræfterne i mødevirksomheden.
Om FN-forbundets historie aktiviteter og muligheder skal vi henvise til vedhæftede bilag, som opsamler og linker til vigtige informationer på FN-forbundets hjemmeside: 
Globale seniorer vil kunne opnå kollektivt medlemskab i gruppen af organisationer med mindre end 500 medlemmer. Efter beslutning på landsmødet i 2024 betaler denne gruppe et årligt kontingent på 1.000 kr.
